Логорифтар тип, хәрефтәрен алып йәки ҡушып, мәғәнәләрен үҙгәртеп була торған йомаҡ-һүҙҙәр аталалар.

1.«Д» менән мин көслө ел,

 «Д»һыҙ ҡалһам, торған ер.

 (Дауыл – ауыл)

2.Һүҙ башында «Һ» булһа,

 Мин ашта бешәм.

 «Һ»ны алып ташлаһаң,

 Ағаста үҫәм.

 (һалма-алма)

3.Минең менән һәр нәмәнең

 Буйын үлсәй алаһың.

 «Ө» өҫтәһәң, ер аҫтынан

 Поезд менән бараһың.

 (метр- метро)

4.Рәхәтләнеп йоҡлаһын тип,

 Төнөн өҫтөңдө ябам.

 Алһаң һуңғы хәрефемде,

 Елдән дә етеҙ сабам.

 (юрған – юрға)

5. «Ҡ»менән ул һыуҙа йөҙә, ҡойона

 «Ҡ»һыҙ ҡалһа, етмәҫ һымаҡ тойола.

 (ҡаҙ- аҙ)

6. Киләләр ҙә яныма,

 Ҡолағымды боралар.

 «Э» өҫтәгәс алдыма,

 Ҡарап ҡына торалар.

 (Кран – экран)

7. Көнөнә мең эйелә,

 Эйелә лә бөгөлә.

 Бер хәрефен алдыңмы,

 Һәр кемгә лә бер генә.

 (бил – ил)

8. Йыры булыр һауала,

 Ә ояһы далала.

 Бер хәрефе юғалһа,

 Яҙын уны һыу баҫа.

 (турғай – туғай)

9. Йәгеҙ әле, «күңелһеҙ»ҙең

 Антонимы нисек була?

 Бер хәрефен алһаң әгәр,

 Уны тотоп егеп була.

 (шат – ат)